S-124/2017

Mál þetta, sem dómtekið var 15. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 28. mars síðastliðinn á hendur L-kvk-þgf L-kvk-þgf H-kvk-þgf, kt. 000000-0000, Hlíðargötu 1 í Sandgerði, „fyrir eftirtalin hegningar-, umferðar- og fíkniefnalagabrot:

I.

Fyrir fjársvik, með því að hafa, þriðjudaginn 16. júní 2015, í félagi við A-kk-þf E-kk-þf S-kk-þf, kt. 000000-0000, blekkt starfsfólk í staðgreiðsluviðskiptum með framvísun á VISA greiðslukorti A, sem hafði glatast mánudaginn 15. júní, og með því svikið út vörur og þjónustu á neðangreindum stöðum, samtals að fjárhæð kr. 210.762, og þannig látið skuldfæra andvirði varanna og þjónustu á reikning U-kk-ef, og að auki gert tilraun til að svíkja út vörur samtals að fjárhæð kr. 27.100:

1. Í verslun Nettó við Fiskislóð 3 í Reykjavík, svikið út vörur að verðmæti kr. 53.208.

2. Á Kex hostel við Skúlagötu 28 í Reykjavík, gert tilraun til að svíkja út vörur og þjónustu að verðmæti kr. 22.000 en greiðslukortinu var synjað.

3. Á hótelinu Capital-Inn við Suðurhlíð í Reykjavík, svikið út gistingu að verðmæti kr. 42.000.

4. Blekkt leigubifreiðastjóra til að aka sér um götur höfuðborgarsvæðisins í alls fimm skipti, þar af greitt fyrir þjónustuna í tveimur skiptum samtals að verðmæti kr. 6.650 og gert tilraun til að greiða fyrir þjónustu í þremur tilfellum samtals að verðmæti kr. 5.100 en greiðslukortinu var synjað.

5. Í verslun Hagkaups við Skeifuna 15 í Reykjavík, svikið út vörur samtals að verðmæti kr. 108.904. [...]

Teljast brot þessi varða við 248. gr. almennra hegningarlaga nr. 19/1940 og brot skv. ákæruliðum 2 og 4 varða að auki við 20. gr. sömu laga.

II.

Fyrir umferðarlagabrot, með því að hafa, aðfaranótt sunnudagsins 28. júní 2015, ekið bifreiðinni [...], sem var þá með röngum skráningarmerkjum nr. [...], óhæf til að stjórna henni örugglega vegna áhrifa ávana- og fíkniefna (í blóði mældist 210 ng/ml af amfetamíni og 2,0 ng/ml af tetrahýdrókannabínól) norður Víkurveg og inn Borgaveg í Reykjavík, uns lögregla stöðvaði aksturinn. [...]

Telst brot þetta varða við 1. og 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

III.

Fyrir þjófnað og fjársvik, með því að hafa, mánudaginn 24. ágúst 2015 í lyfjaverslun Lyfju við Laugaveg 16 í Reykjavík, í félagi við annan mann stolið lyfjum að verðmæti kr. 1.866 og dömusokkum að verðmæti kr. 358 en ákærða blekkti starfsmann verslunarinnar til að afgreiða lyfin án þess að greiða fyrir eða ætlað sér að greiða fyrir lyfin sem hún svo afhenti manninum til að fara með út úr versluninni. [...]

Telst brot þetta varða við 1. mgr. 244. gr. og 248. gr. almennra hegningarlaga nr. 19/1940.

IV.

Fyrir fíkniefnalagabrot, með því að hafa, fimmtudaginn 28. janúar 2016, í bifreiðinni [...] á bifreiðastæði við verslun Iceland við Engihjalla 8 í Kópavogi, haft í vörslum sínum samtals 1,00 g af maríhúana og 1,05 g af tóbaksblönduðu kannabisefni, sem lögregla fann við leit. [...]

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Jafnframt er krafist upptöku á samtals 1,00 g af maríhúana og 1,05 g af tóbaksblönduðu kannabisefni, sem lagt var hald á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Einkaréttarkrafa:

Vegna ákæruliðar III. gerir B, kt. 000000-0000, framkvæmdarstjóri Lyfju hf., fyrir hönd Lyfju hf., kt. 000000-0000, kröfu að ákærða verði dæmd til greiðslu skaðabóta að fjárhæð kr. 4.398 auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 24. ágúst 2015 og þar til mánuður er liðinn frá birtingu kröfunnar en síðan dráttarvaxta samkvæmt 9. gr., sbr. 1. mgr. 6. gr., sömu laga frá þeim degi til greiðsludags.“

Um málsatvik er skírskotað til framangreindrar ákæru.

Ákærða hefur fyrir dómi skýlaust játað að hafa framið þau brot sem henni eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þau brot sem henni eru gefin að sök og eru þau réttilega heimfærð til refsiákvæða. Ákærða hefur því unnið sér til refsingar.

Ákærða hefur verið samvinnuþýð í málinu, hvort tveggja á rannsóknarstigi og fyrir dómi, og er það virt henni til málsbóta, en á hinn bóginn er til þess að líta að brot hennar í ákærulið III. var unnið í félagi við annan mann. Samkvæmt framlögðu sakavottorði nær sakaferill hennar aftur til ársins 2011. Með sátt hjá lögreglustjóra 3. júní það ár samþykkti hún greiðslu sektar og tólf mánaða sviptingu ökuréttar, fyrir að aka undir áhrifum ávana- og fíkniefna og án þess að hafa ökuskírteini meðferðis, en brotin framdi hún fyrr á því ári. Með annarri slíkri sátt 7. júlí 2013 samþykkti hún sektargreiðslu fyrir þjófnaðarbrot og með þriðju sáttinni af því tagi 12. mars 2014, samþykkti hún sektargreiðslu fyrir brot gegn lögum um ávana- og fíkniefni. Síðast var hún með dómi 1. september á síðasta ári, dæmd í nítíu daga fangelsi, skilorðsbundið til tveggja ára, til greiðslu 200.000 króna sektar og svipt ökurétti í tvö ár, fyrir nytjastuldi, þjófnað og akstur undir áhrifum ávana- og fíkniefna, en þau brot framdi hún öll árið 2015. Brot ákærðu í máli þessu framdi hún fyrir þann tíma að sá dómur gekk og er henni því nú gerður hegningarauki við þann dóm og á grundvelli 60. gr. almennra hegningarlaga nr. 19/1940, er hin skilorðsbundna fangelsisrefsing þess dóms tekin upp og henni nú gerð refsing í einu lagi, sbr. 78. gr. sömu laga. Samkvæmt því, að teknu tilliti til 2. mgr. 70. gr. og 255. gr. þeirra laga og með hliðsjón af 77. gr. sömu laga, þykir refsing ákærðu hæfilega ákveðin fangelsi í fimm mánuði. Atvik samkvæmt ákæruliðum I. til III. í máli þessu áttu sér stað í júní til ágúst 2015, samkvæmt fyrirliggjandi gögnum var rannsókn vegna þeirra ákæruliða lokið á sumarmánuðum það ár og var ákæra sem fyrr segir, gefin út 28. mars síðastliðinn. Að öllu virtu, þar með talið með hliðsjón af þessum drætti á meðferð málsins, þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga nr. 19/1940.

Með vísan til 4. mgr. 77. gr. almennra hegningarlaga, skal ákærða jafnframt greiða 200.000 krónur í sekt til ríkissjóðs, innan fjögurra vikna frá birtingu þessa dóms, en sæta ella fangelsi í fjórtán daga.

Í ljósi þess að ákærða framdi brot sitt samkvæmt ákærulið II. í máli þessu fyrir þann tíma sem dómurinn 1. september síðastliðinn gekk, fer um ökuréttarsviptingu hennar nú eftir 6. mgr. 102. gr. umferðarlaga, sbr. 1. mgr. sama ákvæðis, og að teknu tilliti til þess að um hegningarauka er að ræða. Eftir því og með hliðsjón af dómaframkvæmd verður hún nú svipt ökurétti í eitt ár frá 13. september 2018 að telja, en þann dag lýkur téðri ökuréttarsviptingu hennar samkvæmt dómnum frá 1. september á síðasta ári.

Á grundvelli 6. mgr. 5. gr. laga nr. 65/1974, skal ákærða sæta upptöku á þeim fíkniefnum sem hald var lagt á, eins og nánar greinir í dómsorði.

Ákærða hefur samþykkt fyrrgreinda einkaréttarkröfu Lyfju hf. og verður hún, með stoð í greinargerð og samkvæmt öðrum framlögðum gögnum tekin til greina að fjárhæð 2.224 krónur, sem er verðmæti þeirra vara sem sakargiftir taka til. Eftir gögnum og með hliðsjón af sakargiftum málsins, liggur hins vegar fyrir að ákærða ber ekki skaðabótaábyrgð á umkröfðu tjóni kröfuhafa vegna þjófnaðar á baðolíu að verðmæti 2.174 krónur. Af hálfu kröfuhafa er því lýst í greinargerð að samverkamaður ákærðu hafi stolið þeirri vöru og á sú lýsing sér stoð í öðrum málsgögnum. Um vexti fer svo sem í dómsorði greinir, en krafan var kynnt ákærðu 21. apríl síðastliðinn.

Á grundvelli 1. mgr. 218. gr. laga nr. 88/2008, er ákærða dæmd til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur samanlagt 153.269 krónur vegna rannsóknaraðgerða, þóknun skipaðs verjanda síns fyrir dómi, G-kk-ef S-x-x R-kk-ef héraðsdómslögmanns, sem þykir hæfilega ákveðin 189.720 krónur og þóknun tilnefnds verjanda á rannsóknarstigi, S-kvk-ef Ý-kvk-ef J-kvk-ef héraðsdómslögmanns, sem ákveðst 64.480 krónur. Þóknanir verjenda eru ákveðnar að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærða L-kvk-nf L-kvk-nf H-kvk-nf, sæti fangelsi í fimm mánuði, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærða skal jafnframt greiða 200.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í fjórtán daga.

Ákærða er svipt ökurétti í eitt ár frá 13. september 2018 að telja.

Ákærða sæti upptöku á 1,00 g af maríhúana og 1,05 g af tóbaksblönduðu kannabisefni, sem hald var lagt á.

Ákærða greiði Lyfju hf. 2.224 krónur ásamt vöxtum samkvæmt 1. mgr. 8. gr. laga um vexti og verðtryggingu nr. 38/2001 frá 24. ágúst 2015 til 21. maí 2017, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærða greiði 407.469 krónur í sakarkostnað, þar með talda þóknun verjanda síns fyrir dómi, G-kk-ef S-x-x R-kk-ef héraðsdómslögmanns, 189.720 krónur og þóknun verjanda síns á rannsóknarstigi, S-kvk-ef Ý-kvk-ef J-kvk-ef héraðsdómslögmanns, 64.480 krónur.

H-kk-nf Þ-kk-nf